
ՀՐԱՇԱԳՈՐԾ ՄԱՆՈՒԿԸ[footnoteRef:1] [1:  Մանուկ Յիսուսի Բեթղեհեմէն Եգիպտոս փախուստին (Մտթ. 2.13–18) եւ խաչելութեան (Ղկս. 23.32–43) հետ կապուած աւանդապատում մըն է այս գրութիւնը, որ հիմնուած է Անգլիոյ մէջ հրատարակուող կրօնական շաբաթաթերթի մը մէջ լոյս տեսած բանաստեղծութեան մը վրայ –– THE TABLET, 19/26 December 1998։] 

 
         «Յովսէփ, աճապարէ՛, մանուկը եւ իր մայրը առ եւ Եգիպտոս փախչէ: Հոն կեցիր մինչեւ որ ես քեզի ըսեմ. որովհետեւ Հերովդէս պիտի փորձէ մանուկը սպանել»: Այսպէս պատգամեց Տիրոջ հրեշտակը Յովսէփի, երբ ան Մարիամի եւ մանուկ Յիսուսի հետ կը պատրաստուէր Բեթղեհէմէն Նազարէթ վերադառնալու:
         Յովսէփ անմիջապէս վերյիշեց, թէ ինչպէս Աստուած միջամտած էր իր նշանածին եւ իր կեանքին մէջ եւ իրենց յարաբերութեան մասնայատուկ նշանակութիւն տուած: Ցարդ անոնք հնազանդած էին Աստուծոյ խորհրդաւոր մատին ճշդած ուղղութեան եւ զգացած, որ իրենց կեանքը օրհնուած էր անուշիկ մանչուկով մը, որուն առջեւ խոնարհած էին երկինքի հրեշտակներն ու երկրի մոգերն ու հովիւները:
         Յովսէփ դարձեալ համբերութեամբ եւ նոր հորիզոններու տեսիլքով անսաց հրեշտակին հրաւէրին եւ Մարիամն ու մանուկ Յիսուսը իշուկի մը վրայ հեծցուցած բռնեց Եգիպտոսի ճամբան: Մինչ Հերովդէս մոգերէն խաբուած ըլլալու մոլուցքին մէջ հրահանգեց սպանել Բեթղեհէմի երկու տարեկանէն վար եղող բոլոր տղաքը, որոնք կարկուտէն զարնուած նռնենիի ծաղիկներուն նման թափեցան:
Անորոշութիւն, մերժում եւ թշուառութիւն շրջապատած էին նորա-կազմ ընտանիքը, որ տակաւին իր զաւակը հօրենական տան քաղցր երդիքին տակ գգուելու երջանկութիւնը չէր ունեցած, եւ ահա, ճանա-պարհի յոգնութեան վրայ բարդուեցաւ կեանքէն զրկուելու վտանգը, երբ աւազակներու վոհմակ մը պաշարեց զինք՝ վաճառականական բանուկ հանգրուանի մը:
 
 


Աւազակապետը խղճաց աղքատ ընտանիքին վրայ եւ հրահանգեց իր ընկերներուն հեռանալ նոր ու պարարտ որս մը հետապնդելու համար: Սակայն, աւազակներէն մին յամեցաւ եւ եզակի կարեկցանքով Յովսէփը, Մարիամն ու մանուկ Յիսուսը առաջնորդեց իր անշուք խրճիթը, որ քարայր մըն էր:
         «Հաց հրամցո՛ւր եւ ջուր տաքցո՛ւր», հրահանգեց ան իր կնոջ, իրենց ունեցած համեստ պայմանները սիրազեղ սրտով հիւրերուն հետ բաժնելու ջերմ անկեղծութեամբ, մինչ անդին ցնցոտիներու մէջ փաթթուած երեք տարեկան տղայ մը անկիւնը քաշուած կը տքար բորոտութեան ճիրան-ներուն մէջ:
         Տպաւորիչ եւ յիշատակելի էր այն կարճ պահը, երբ երկու անծանօթ ընտանիքներ իրարու հետ բաժնեցին Աստուծոյ պարգեւած բարիքները եւ կեանքի դառն փորձառութիւնները:
         Մարիամ, արդէն վարժ ամենէն նախնական պայմաններուն յար-մարելու, լոգցուց իր երեխան, նոյն լաթերուն մէջ ծրարեց, կուրծքին սեղմեց, նստաւ իշուկին վրայ եւ ամուսինին ետեւէն ճամբայ ինկաւ:
         Աւազակին կինը, տաքցած ջուրը օգտագործելու հապճէպին մէջ, իր տղան մտցուց տաշտին մէջ: Լոգանքէն ետք, այր ու կին ապշած իրարու երես նայեցան երբ տեսան, թէ տղան մաքրուած էր իր վէրքերէն եւ անարատ կաթի սպիտակութեամբ կը փայլէր: Առաջին անգամ ըլլալով ծնողական աղուոր սիրով մը համբուրեցին իրենց զաւակը եւ ուրա-խութեան արցունքներ թափեցին:
         Մանուկ Յիսուս, անծանօթ վայրի մը մէջ, անծանօթ մարդոց տառապեալ ու մեղսալից կեանքը կերպարանափոխած էր իր առաջին հրաշքով:
         Մինչ Յովսէփ, Մարիամ եւ մանուկ Յիսուս շարունակեցին իրենց ճամբան, աւազակը, կինն ու տղան վայելեցին հրաշքին ներգործութիւնը՝ առանց նոյնիսկ մտածելու, թէ կրնային հասնիլ հիւրերուն ետեւէն եւ զանոնք իրենց գերազանց ուրախութեան բաժնեկից դարձնել: 
Այդ րոպէէն երկու տղոց ճամբաները իրարմէ անջատուած էին…: Առաջինը երեսուն տարեկան հասակին Աստուծոյ սիրոյն եւ փրկութեան պարգեւին բաշխիչը եղաւ երեք ատոք տարիներ, իսկ երկրորդը հօրը նման աւազակութեամբ վաստկեցաւ իր սեւ հացը, մինչեւ որ Աստուծոյ մէկ այլ տնօրինութեամբ դարձեալ իրարու հանդիպեցան երկրաւոր կեանքի աւարտին, Գողգոթայի բարձունքին կանգնած խաչերու դժխեմ մտեր-մութեան մէջ:
Հոս, կեանքի-մահուան-յաւիտենական կեանքի հանգոյցին, կա-տարուեցաւ մարդկային-աստուածային տրամին ամենէն յատկանշական երկխօսութիւններէն մին, երբ աւազակը այս անգամ գիտակցօրէն, կամովին եւ ապաշխարութեամբ դարձեալ կեանք, եւ իրա՛ւ կեանք, խնդրեց Յիսուսէ եւ Փրկիչը գերբնական ներողամտութեամբ մը ըսաւ. «Ճշմարիտ կ՚ըսեմ, որ այսօր իսկ ինծի հետ դրախտին մէջ պիտի ըլլաս»:
Ահա այսպէս ֆիզիքական բորոտութենէն մաքրուած աւազակը հոգեւոր մկրտութեամբ սրբուած հրաշագործ մանուկին ձեռքէն բռնած մտաւ Աստուծոյ Թագաւորութենէն ներս:
 
(ԱՐԾԻՒ, 7 Յունուար 1999)				Նարեկ Ծ. Վրդ. Ալեէմէզեան

